stanford-oval/wikipedia huggingface dataset:
Wolf Biermann
Kölnin konsertti

Biermannia oli kielletty kotimaassaan Itä-Saksassa esittämästä poliittisesti kriittisiä kappaleitaan, mutta valtion johto antoi hänelle kuitenkin luvan mennä konserttikiertueelle Länsi-Saksaan. 13. marraskuuta 1976 Wolf Biermann esiintyi loppuunmyydyssä Kölnin urheiluareenan konsertissa. Lauluissaan, kuten ”Ballade vom preußischen Ikarus” (Preussilaisen Ikarosin balladi), Biermann ei säästellyt sanojaan kritisoidessaan Itä-Saksan hallintojärjestelmää, joka vangitsi kansalaisiaan muurien ja piikkilangan taakse, sekä ampui niitä, jotka yrittivät paeta rajan yli. Konsertin jälkeen länsisaksalainen yleisö antoi seisten suosionosoituksiaan. Kolme päivää myöhemmin DDR:n valtion viranomaiset peruivat Wolf Biermannin oikeudet oleskella edelleen Saksan demokraattisessa tasavallassa. Toisin kuin monet muut itäsaksalaiset, Biermann ei olisi halunnut poistua DDR:stä. Hän oli halunnut olla kehittämässä maata.
Biermannin kohtalo aiheutti suuren mielenosoituksen. Muutama päivä myöhemmin 12 merkittävää itäsaksalaista kirjailijaa, mukaan lukien Christa Wolf, Stephan Hermlin, Sarah Kirsch ja Stefan Heym, julkaisi Itä-Saksan hallitukselle avoimen kirjeen, jossa vedottiin Wolf Biermannin oleskeluoikeuksien palauttamiseksi. Ensimmäisten 12 allekirjoittajan jälkeen vetoomukseen liittyi satoja allekirjoittajia lisää. Itä-Saksan johto reagoi ankarasti vetoomukseen ja kielsi taiteilijoita sekä intellektuelleja työskentelemästä. Tästä seurasi, että seuraavina kuukausina ja vuosina lukuisia taiteilijoita ja älymystöä lähti Itä-Saksasta, mukaan lukien kirjailijat Jurek Becker, Günter Kunert ja Reiner Kunze, laulajat Manfred Krug ja Nina Hagen sekä runoilija Sarah Kirsch.
Muutkin kuin julkisuuden henkilöt protestoivat. Itäsaksalaiset aktivoituvat monissa paikoissa ja levittivät lentolehtisiä ja järjestivät mielenosoituksia. Joukko anonyymejä ihmisiä maalasi nimen ”Biermann” isoin kirjaimin muutaman kilometrin välein Berliinin ja Leipzigin välisen moottoritien varrelle.
Suomalaiset taiteilijat, joihin kuuluivat muun muassa Kaj Chydenius, Eero Ojanen, Pekka Milonoff, Kaisa Korhonen, Aulikki Oksanen ja Marja-Leena Mikkola, antoivat yhdessä lauluyhtye Agit Propin ja KOM-teatteriin kanssa marraskuussa 1976 Biermannin runoja paheksuvan julkilausuman, koska hän oli kirjoittanut satiiria Tšekkoslovakian miehityksestä ja raaka-aineiden varastelusta rakennustyömailla. Julkilausumassa myös paheksuttiin Biermannin käyttäytymistä maanpakolaisena Länsi-Saksassa.
Saksan yhdistymisen jälkeen

Berliinin muuri kaatui 9. marraskuuta 1989. Kolme viikkoa myöhemmin 1. joulukuuta 1989 Biermann konsertoi Leipzigissa. Se oli hänen ensimmäinen esiintymisensä DDR:ssä hänen oleskeluoikeuksien kumoamisen jälkeen. Biermann julistettiin uudelleenyhdistyneen Berliinin kaupungin kunniakansalaiseksi vuonna 2007. Vuonna 2008 Biermann sai myös kunniatohtorin tutkinnon Berliinin Humboldt-yliopistosta, jossa hän oli tehnyt väitöskirjansa vuonna 1963. Biermann esiintyi 7. marraskuuta 2014 Berliinin muurin kaatumisen 25-vuotisjuhlan muistoseremoniassa parlamentin istunnossa Saksan valtiopäivätalossa. Biermann osallistui konsertti- ja luentotapahtumaan vaimonsa Pamela Biermannin kanssa 4. marraskuuta 2019 Berliinin muurin ja Tiananmenin aukion välikohtausen 30. vuosipäivänä.
Suomennettu tuotanto

Paljon epäilyä – enemmän toivoa. Julkaisussa: Uudistuva ihmiskunta 1987: 1
Jälkisanat teoksessa Wladyslaw Szpilman, Pianisti: Ihmeellinen selviytymistarina Varsovassa 1939–1945. Helsinki: WSOY 2002 ISBN 951-0-26388-5
Tarina pienestä Moritz-herrasta joka sai kaljun, suom. Liisa Laukkarinen. Antologiassa Viimeinen hevonen: uusia saksalaisia satuja. Jyväskylä: Gummerus 1975 ISBN 951-20-1026-7
Sotilaslaulu. Kabareelauluja,
Kolme luotia Rudi Duschkeen. suom. Pentti Saaritsa, Poliittisten laulujen parhaat.
Aiheesta muualla

Kuvia tai muita tiedostoja aiheesta Wolf Biermann Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF 2  WorldCat 
Kansalliset:  Norja  Ranska  BnF data  Katalonia  Saksa  Italia  Israel  Belgia  Yhdysvallat  Ruotsi  Latvia  Japani  Tšekki  Australia  Kreikka  Korea  Alankomaat  Puola 2  Portugali 
Tieteilijät:  CiNii 
Taiteenala:  FID  MusicBrainz 
Henkilöt:  Deutsche Biographie  DDB  Trove  Elonet 
Muut:  Europeana  IdRef 
Wolf Biermann vuonna 1977 Hampurissa.
Andrei Bitov

| Andrei Bitov |
| --- | --- |
 Andrei Bitov vuonna 2008.
Henkilötiedot
Syntynyt: 27. toukokuuta 1937 Pietari
Kuollut: 3. joulukuuta 2018 (81 vuotta) Moskova, Venäjä
Kirjailija
Äidinkieli: venäjä
Tuotannon kieli: venäjä
Kirjallinen suuntaus: postmodernismi
Aiheesta muualla
andrey-bitov.ru
Löydä lisää kirjailijoitaKirjallisuuden teemasivulta
Andrei Georgijevitš Bitov (ven. Андре́й Гео́ргиевич Би́тов; 27. toukokuuta 1937 Pietari – 3. joulukuuta 2018 Moskova, Venäjä) oli venäläinen kirjailija, joka on kirjoittanut useita kokeellisia teoksia.  Hän sai Bunin-palkinnon 2006 proosavalikoimastaan.lähde?
Elämänvaiheet

Bitov eli suurimman osan elämästään Pietarissa. Kaupungin kirjallisuuden ja kulttuurin historia eli “Pietarin kaupungin myytti” on hänen tuotantonsa ydintä. Hän aloitti opinnot geologisessa instituutissa 1956 ja valmistui sieltä 1962. Opiskeluaikanaan hän alkoi liikkua piireissä, jotka etsivät uudenlaista kirjallista kulttuuria. Nämä piirit halusivat löytää “nykytodellisuuden nykyaikaisen ilmaisumuodon”. Siihen ei riittänyt pelkkä sosiaalisen todellisuuden kuvailu.
Tuotanto

Bitovin kirjailijanura alkoi vuonna 1962 novellikokoelmalla. Novellien ja romaanien lisäksi Bitov on kirjoittanut myös matkakuvauksen Armeniasta. Bitovin kertomukset voidaan jakaa psykologisiin novelleihin ja matkakertomuksiin. Toisaalta matka on teema ja motiivi kautta koko hänen tuotantonsa. Päähenkilö on usein itsensä vieraantuneeksi kokeva tarkkailija. Bitov rakensi erilaisista kulttuuriaineksista vivahteikasta ja lyyristä proosaa.
Bitov on ollut professori Pekka Pesosen keskeinen tutkimuskohde. Pesonen pitää Bitovia ”venäläisen postmodernismin” isänä.
Suomennetut teokset

Puškinin talo.  Suomentanut Esa Adrian. Gummerus, 1983.  ISBN 951-20-2488-8
Poisliitävä Monahov: pisteviivaromaani.  Suomentanut Esa Adrian. Gummerus, 1987.  ISBN 951-20-2655-4
Symmetrian opettaja . (Nimellä: E. Taird-Boffin) Suomentanut Esa Adrian. Gummerus, 1989. ISBN 951-20-3354-2 Sisältää novellit
Näkymä Troijan taivaasta
O - numero vai kirjain
Puskinin valokuva
Säkeitä kahvikupista
Taistelu Alfabetissa
Apinoiden odotus: matkantekoromaani.  Suomentanut Esa Adrian. Gummerus, 1994.  ISBN 951-20-4427-7
Kuva, suom. Adrian, Esa Neuvostoproosaa 3, Uusimmat vuosikymmenet, valikoinut. Sergei Zalygin, venäjän kielestä suom. Esa Adrian, WSOY 1979 ISBN 951-0-09401-3
Free Puškin! Julkaisussa: Parnasso vsk. 49 (1999): 2
Kirjallisuutta

Pekka Pesonen: "Aikanautti Andrei Bitov – venäläisen postmodernismin klassikko", teoksessa Kenen aika? Esseitä venäläisestä nykykirjallisuudesta.  (toim. Tomi Huttunen ja Tintti Klapuri)  Avain, 2012.  ISBN 978-951-692-876-3
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Suomi (KANTO)  Yhdysvallat  Ruotsi  Latvia  Tšekki  Korea  Kroatia  Alankomaat  Puola  Portugali 
Tieteilijät:  CiNii 
Henkilöt:  Deutsche Biographie  DDB  Yle 
Muut:  Europeana  SNAC  IdRef
Kozelets

| Kozelets (Козеле́ць) Козеле́ц |
| --- | --- |
 vaakuna
 Tšernihivin alue Ukrainassa, alla kaupungin sijainti alueella
 Kozelets
 Koordinaatit: 50.91282°N, 31.11728°E 
Valtio:   Ukraina
Alue:  Tšernihivin alue
Piiri:  Tšernihivin piiri
Mainittu:  1098
Kaupunkioikeudet:  1656
Väkiluku (2011):  8 450
Aikavyöhyke:  UTC+2
 – Kesäaika:  UTC+3
Infobox OKVirheellinen NIMI-arvo: 
Kozelets (ukr. Козеле́ць, ven. Козеле́ц) on kaupunkityyppinen taajama ja kuntakeskus Ukrainan Tšernihivin alueella. Taajama sijaitsee linnuntietä 66 kilometriä Kiovasta koilliseen.
Jumaläidille omistettu tuomiokirkko (1752-63)
Tuomiokirkon Italiassa valmistettua ikonostaasia.
Kozeletsin kaupunkityyppinen taajama on Kozeletsin piirin hallintokeskus. Kaupungissa arvioitiin vuoden 2011 alussa asuvan 8 450 ja koko maaseutuvaltaisessa piirissä 50 444 asukasta. Väestöarvioissa piirin kaupunkiasukkaiksi laskettiin Kozeletsin taajaman ohella myös Osterin (kaupunki, 6 335 as.) ja Desnan (kaupunkityyppinen taajama, 7 562 as.) väestö.
Paikkakunta mainitaan jo vuonna 1098 Kiovan Rusin ajan linnoitettuna paikkana. Vuonna 1656 se sai Magdeburgin kaupunkioikeudet.
Piirissä on muun muassa pellavanjalostuslaitos ja elintarviketeollisuutta sekä eläinlääkintäalan oppilaitos. Kaupungin nähtävyyksiin kuuluvat barokkityylinen Jumaläidille omistettu tuomiokirkko (1752-63) osin pronssisine ikonostaaseineen ja nykyisin kaupunginhallinnolle kuuluva rakennus (1756-60).
Heti taajaman länsipuolella kulkee merkittävä valtatie M01, joka on osa pohjois–eteläsuuntaista eurooppatietä E 95 (Pietari–Homel–Kiova–Odessa). Lisäksi Ukrainan valtatie M02 (osa pidempää E 101:ta Kiova–Brjansk–Moskova) lähtee hieman Kozeletsin taajaman pohjoispuolelta kohti Venäjän rajaa.
Aiheesta muualla

Wikimedia Commonsissa on kuvia tai muita tiedostoja aiheesta .
Tietoja piiristä Tšernihivin alueen sivulla (ukrainaksi) (cult.gov.ua)
Tietoa pääkatedraalista (tuomiokirkko) (Arkistoitu – Internet Archive) (ukrainaksi)
Valokuvia erityisesti tuomiokirkosta (ukrainaksi)
Topografiakarttoja kaupungin ympäristöstä (venäjäksi)
Maakunnan pohjoisosat kattava 1:200 000 topografiakarttalehti v.2006 (jpg) (Arkistoitu – Internet Archive) (venäjäksi)
Ménis Koumantaréas

Aristoménis ”Ménis” Koumantaréas (joskus Koumandaréas, kreik. Αριστομένης ”Μένης” Κουμανταρέας, 17. toukokuuta 1931 Ateena, Kreikka – 5. joulukuuta 2014 Ateena, Kreikka) oli palkittu kreikkalainen kirjailija.
Koumantaréas kirjoitti 20 romaania ja novelli- ja esseekokoelmaa ja sai kaksi kertaa valtion kirjallisuuspalkinnon. Hänen teoksiaan on käännetty useille kielille. Monissa teoksissaan hän kuvaa maailmansotien jälkeistä kreikkalaista keskiluokkaa.
83-vuotias Koumantaréas löydettiin kuolleena kotoaan aamulla 6. joulukuuta 2014 kuristettuna.
Suomennettu tuotanto

Seitsemäs matkani Suomeen. Suomentanut: Riikka Pulkkinen Julkaisussa: Parnasso 5/2019, s. 50-55
Kellot. Teoksessa: Kasvotusten : nykykreikkalaisia novelleja. Toimittanut ja kääntänyt Riikka P. Pulkkinen. Vantaa : Enostone, 2021 ISBN 978-952-7389-40-9
Aiheesta muualla

Salokorpi, Jussi: Kreikkalaiskirjailija Koumandareas on kuollut – epäillään murhaa Yle Uutiset. 7.12.2014.
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Israel  Belgia  Yhdysvallat  Ruotsi  Tšekki  Australia  Kreikka  Alankomaat 
Henkilöt:  Trove 
Muut:  Europeana  IdRef
Pyhimys (artisti)

| Pyhimys |
| --- | --- |
 Pyhimys esiintymässä Ruger Hauerin kanssa Bar Kinossa, Porissa maaliskuussa 2012.
Henkilötiedot
Syntynyt: 28. lokakuuta 1981 (ikä 43) Helsinki
Ammatti:  Rap-artisti Liikemies Lauluntekijä
Muusikko
Taiteilijanimi:  Pyhimys Pyhi Miguel Santos Michael J. Fax Michael J. Fix Michael J. Fux Lika-Aki Holy Mike Paradise Mikko Svenomese Vittukäsi Navetta-Make
Laulukielet:  suomi
Tyylilajit:  rap
Yhtyeet:  Teflon Brothers Ruger Hauer Medium Steve iVander
Levy-yhtiöt:  Monsp Records Yellowmic Records Warner Music Finland
Aiheesta muualla
www.pyhimys.com
  [ Muokkaa Wikidatassa ] [ ohje ]  
Mikko Heikki Matias Kuoppala (s. 28. lokakuuta 1981 Helsinki), taiteilijanimeltään Pyhimys, on helsinkiläinen Universal Music Finlandille levyttävä rap-artisti, Johanna Kustannuksen tuotantopäällikkö ja Yellowmic Records -levy-yhtiön perustaja. Kuoppala tunnetaan soolouransa lisäksi myös rooleistaan yhtyeissä Teflon Brothers ja Ruger Hauer. Kuoppala on julkaissut yhteensä 13 levyä soolotuotantona ja 14 yhteistuotantona mm. Timo Pieni Huijauksen ja Heikki Kuulan kanssa.
Kuoppala kertoi Bassoradion haastattelussa syksyllä 2011 lopettavansa soolouransa, mutta jatkavansa uraansa yhtyeissään Teflon Brothers ja Ruger Hauer. Kuoppala kuitenkin palasi soolotuotannon tuottamiseen vuonna 2015, ja esiintyi vuonna 2018 Vain elämää -ohjelman yhdeksännellä tuotantokaudella. Hän esiintyi vuonna 2021 Vain elämää -ohjelmassa.
Kuoppala on toiminut levy-yhtiö Johanna Kustannuksen tuotantopäällikkönä vuodesta 2013. Kuoppala toimi myös Ramin Välitys -nimisen ohjelmatoimiston toimitusjohtajana 2009–2016, ennen kuin Ramin Välitys yhdistyi All Day -ohjelmatoimistoon vuonna 2017. Kuoppala on toiminut myös rap-duo JVG:n managerina vuonna 2011.
Kuoppala vietti lapsuutensa ja nuoruutensa Helsingin Kalliossa, Länsi-Pasilassa ja Malminkartanossa.
Musiikillinen ura > 2004–2006

Pyhimys siirtyi omalta levy-yhtiöltään Yellowmicilta Monsp Recordsille alkuvuodesta 2006. Tätä ennen hän julkaisi lukuisia omakustannelevyjä, muun muassa Tapaus-trilogian (Poikkeustapaus, Ongelmatapaus ja Rajatapaus) vuonna 2004. Ensimmäinen virallinen jakeluun päätynyt julkaisu oli toukokuussa 2006 ilmestynyt, kuudesta kappaleesta koostuva Ai tähän väliin? -EP. Sen julkaisi Monsp Records.
Musiikillinen ura > 2007–2008

Syyskuussa 2007 julkaistiin Pyhimyksen ensimmäisen virallinen kokopitkä albumi Salainen maailma. Levy oli arvostelumenestys, ja sai muun muassa musiikkilehti Rumbassa täydet viisi tähteä. Levyn jälkeen julkaistusta promo-singlestä ”Herätä mut maanantaina”, on HarhaFilms kuvannut myös musiikkivideon. Pyhimykseltä ilmestyi toinen virallinen albumi Tulva noin puoli vuotta ensimmäisen jälkeen maaliskuussa 2008. Artisti itse on kuvaillut tätä levyä lähes edellisen levynsä vastakohdaksi vahvasti synteettisine ja elektronisine taustoineen. Saman vuoden syksyllä julkaistiin albumi Arvoitus koko ihminen, jonka Pyhimys teki yhteistyössä Rähinä Records -artistin Timo Pieni Huijauksen kanssa. Albumi nousi parhaimmillaan Suomen virallisen albumilistan 16. sijalle.
Musiikillinen ura > 2009–2010

Pyhimys kuuluu Teflon Brothers -nimiseen yhtyeeseen Heikki Kuulan ja Volin (Jani Tuohimaan) kanssa. 29. heinäkuuta 2009 julkaistiin Teflon Brothersin esikoisalbumi T. Albumilta julkaistiin peräti viisi musiikkivideota ”Vexi oli velkaa”, ”Viimeinen puritaani”, ”Hikoilen ku raiskaaja”, ”Veljee ei voi valita” ja ”Hoodilammas”. T nousi myös Suomen virallisen listan 26. sijalle. Huhtikuussa 2010 Teflon Brothers julkaisi Iso hätä -nimisen mixtapen ilmaisladattavaksi internetissä. Teflon Brothers julkaisi toisen, © -nimisen, studioalbumin 4. elokuuta 2010. Albumilta julkaistiin musiikkivideo kappaleesta ”Skippaan duunit”. Albumi sijoittui Suomen virallisen listan 26. sijalle.
Pyhimys muodostaa Tommishockin ja Paperi T:n kanssa Ruger Hauer -nimisen rap-yhtyeen. Yhtyeen debyyttialbumi Se syvenee syksyllä julkaistiin 24. marraskuuta 2010 Monsp Recordsin kautta. Albumin kappaleesta ”Täällä” julkaistiin musiikkivideo keväällä 2011.
Pyhimys oli mukana 8. joulukuuta 2010 ilmestyneellä Monelt ne tulee II -mixtapella kappaleella ”Monelt ne tulee II”.
Musiikillinen ura > 2011

Keväällä 2011 julkaistiin 7" vinyylinä single ”Nyt / Tiskaan tiskaan”. Molemmista kappaleista on kuvattu myös musiikkivideot. Kappaleet olivat esimakua Pyhimyksen kauan odotetulta studioalbumilta Mediumilta, joka lopulta julkaistiin Monsp Recordsin kautta 18. toukokuuta 2011. Pyhimys aloitti albumin tekemisen kahdeksanhenkisen yhtyeen kanssa jo vuonna 2006. Medium nousi parhaimmillaan Suomen virallisen listan 19. sijalle ja ansaitsi Rumbassa täydet viisi tähteä. Myös albumin kappaleesta ”Sami tosi isot imas” on julkaistu musiikkivideo.
Pyhimyksen Paranoid-albumi julkaistiin Monsp Recordsin kautta 26. lokakuuta 2011. Albumi nousi julkaisuviikollaan 16. sijalle Suomen virallisella listalla. Omintakeisen albumista tekee se, että sen kaikki 13 kappaletta ovat "Paranoid"-nimisiä. Albumilta on julkaistu myös musiikkivideo, joka on kooste albumin eri kappaleista sekä musiikkivideo, jossa taustalla soi "#7 Paranoid" -kappale. Kumpikin musiikkivideo julkaistiin nimellä Paranoid. Pyhimys kertoi Bassoradion sivustolla albumin olevan hänen viimeinen sooloalbuminsa, mutta kertoi jatkavansa uraansa vielä Teflon Brothersissa ja Ruger Hauerissa. Ruger Hauerin Se syvenee syksyllä -albumin toinen musiikkivideo kappaleesta "Jokaiselle jotakin" julkaistiin marraskuussa 2011. Pyhimys on myös vihjaillut oman kirjan kirjoittamista.
Musiikillinen ura > 2017–

Pyhimys alkoi työstämään uutta musiikkia vuonna 2017. Syyskuussa 2017 julkaistiin  tulevalta albumiltaan Kynnet, kynnet, ensimmäinen single, jossa on mukana kertosäkeessä tuore laulaja Vesta. Toinen single "Jättiläinen" julkaistiin 12. tammikuuta 2018. Kappaleella laulaa kertosäkeessä The Voice of Finland -ohjelmassa kilpaillut Aksel Kankaanranta. Albumi Tapa poika julkaistiin 23. helmikuuta 2018. Julkaisua seuranneena päivänä Pyhimys järjesti Helsingin Narinkkatorilla ilmaiskonsertin.
Pyhimys palkittiin Emma-gaalassa helmikuussa 2019 kuudella Emmalla kategorioissa Vuoden miessolisti, Vuoden biisi, Vuoden hip hop / R&B ja Vuoden albumi, Vuoden striimatuin biisi ja Vuoden artisti (yleisöäänestys).
Pyhimyksen ja progressiivinen rock-yhtye Saimaan yhteisalbumi Olisinpa täällä julkaistiin 10. toukokuuta 2019.
Pyhimys voitti 22. maaliskuuta 2019 RadioMedian Radio Gaalassa kategorian Vuoden radiobiisi 2018.  Monitulkintaisilla sanoituksillaan ansioitunut Pyhimys palkittiin Juha Vainio -sanoittajapalkinnolla kesällä 2019.
Pyhimyksen lyriikkakokoelma Pyhimys: Sanat ja tarinat julkaistiin syksyllä 2021.
Yksityiselämä

Kuoppala syntyi vuonna 1981 Helsingin Kalliossa, mistä muutti perheensä mukana Länsi-Pasilaan Kuoppalan ollessa puolitoistavuotias. Länsi-Pasilasta perhe muutti Malminkartanoon Kuoppalan ollessa 10-vuotias. Ensimmäisen ja toisen luokan Kuoppala kävi Länsi-Pasilan ala-asteella, mutta siirtyi toisen luokan jälkeen Helsingin Suomalaiseen Yhteiskouluun (SYK). Kuoppalan puolitoista vuotta nuorempi sisko aloitti koulun kuitenkin perheen tuolloisen asuinpaikan, Malminkartanon, lähettyvillä. Hänen siskonsa kanssa samaa luokkaa kävi nykyään myös rap-artistina tunnettu Heikki Kuula, jonka kanssa Kuoppala ystävystyi. Peruskoulun jälkeen Kuoppala ei jatkanut SYK:ssa, vaan suoritti lukio-opintonsa Apollossa, jossa opiskelivat myös Jani Tuohimaa sekä Heikki Kuula.
Kuoppala on maininnut ensimmäiseksi merkittäväksi musiikilliseksi tekijäkseen yhdysvaltalaisen rockyhtye Guns N' Rosesin. Yhtyeen debyyttialbumi Appetite for Destruction on hänen ensimmäinen vinyylinsä, jonka hän sai sen ilmestymisvuonna 1987 ollessaan 6-vuotias.
Kuoppala on suorittanut siviilipalveluksen. Hänen perheeseensä kuuluu Liisa-vaimo ja kaksi tytärtä. He asuvat omakotitalossa Helsingin Pihlajamäessä.
Diskografia > Studioalbumit Pyhimys-nimellä

Poikkeustapaus (Yellowmic, 2004)
Rajatapaus (Yellowmic, 2004)
Ongelmatapaus (Yellowmic, 2004)
Pyhimysteeri? The Pink Album (Promo) (Yellowmic, 2005)
Salainen maailma (Monsp, 2007)
Tulva (Monsp, 2008)
Medium (Monsp, 2011)
Paranoid (Monsp, 2011)
Pettymys (Johanna Kustannus, 2015)
Tapa poika (Johanna Kustannus, 2018)
Mikko (Johanna Kustannus, 2020)
Aiheesta muualla

Wikimedia Commonsissa on kuvia tai muita tiedostoja aiheesta .
Pyhimyksen kotisivut
Pyhimys Myspacessa (suomeksi)
Haastattelu Syvällä Pelissä -sivustolla
Syvällä Pelissä, Pyhimykseltä uusi levy ja blogi
Pyhimyksen ja Steen1:sen haastattelu Redrum-187 -sivustolla
Pyhimys Räppilapsuus -sarjassa Vimeon sivustolla
Mikko Kuoppalan kappaleita muille artisteille
Pyhimys
| --- | --- |
Studioalbumit:  Poikkeustapaus  Rajatapaus  Ongelmatapaus  Salainen maailma  Tulva  Medium  Paranoid  Pettymys  Tapa poika  Mikko 
Kokoelmat: Pyhimysteeri? The Pink Album
EP:t:  Ai tähän väliin?  Mies & Tunteet EP 
Kokoelmat:  Clipshow 2003–2004  Vieras 
Muuta: Diskografia
| Auktoriteettitunnisteet  |
| --- | --- |
Kansainväliset:  ISNI 
Kansalliset:  Suomi (KANTO) 
Taiteenala:  MusicBrainz 2 
Henkilöt:  Ritva  Elonet  Yle 
Muut:  Europeana 
Pyhimys (vas.) esiintymässä Ruger Hauerin kanssa vuonna 2012.
Berner

| Berner Oy |
| --- | --- |

Yritysmuoto:  osakeyhtiö
Perustettu:  1883
Perustaja:  Sören Berner
Toimitusjohtaja:  Antti Korpiniemi
Puheenjohtaja:  Hannes Berner
Kotipaikka:  Helsinki
Toimiala:  monialayritys
Liikevaihto:   316,5 milj. € (2017)
Tilikauden tulos:   13,4 milj. € (2017)
Henkilöstö:   521 (2017)
Omistaja:  Bernerin suku
Kotisivu:  berner.fi
Infobox OKVirheellinen NIMI-arvo: 
Berner Oy on vuonna 1883 perustettu suomalainen Bernerin suvun omistama perheyritys, joka maahantuo ja valmistaa tuotteita kuluttajille, terveydenhuoltoon, maatalouteen ja teollisuudelle. Suomen lisäksi Berner toimii myös Ruotsissa ja Baltiassa. Bernerin toimitusjohtajana toimii Antti Korpiniemi.
Bernerillä on viisi liiketoimintayksikköä: Agentuuri, Kuluttajatuotteet, Viljelijän Berner, Koneet ja Pro. Bernerin omien tuotemerkkien kuten XZ, LV, Rajamäen, Oxygenol, Korrek ja Lasol, tuotekehitys tapahtuu Herttoniemen-pääkonttorin laboratoriossa ja ne valmistetaan Heinävedellä.
Konsernin liikevaihto vuonna 2018 oli 315,9 miljoonaa euroa, josta liikevoittoa tehtiin 15,6 miljoonaa euroa. Vuonna 2018 konsernin henkilömäärä oli keskimäärin 495 henkilöä, joista Suomessa työskenteli 372 henkilöä, Ruotsissa 49 henkilöä ja Baltian maissa yhteensä 74 henkilöä.
Yhtiön perusti norjalainen Sören Berner, joka tuli Helsinkiin 1800-luvun lopulla myymään silakkaa.
Berner Oy:n omistuspohja

Tällä hetkellämilloin? perheyhtiön toiminnassa ovat mukana 4. ja 5. sukupolvi Sören Bernerin jälkeläisiä.
Oma tuotekehitys Helsingissä ja tuotanto Heinävedellä

Berner aloitti omien tuotteiden valmistamisen 1950-luvulla XZ-tuotemerkin öljyhoidosta. Tuotteet kehitetään nykyään pääkonttorin laboratoriossa Helsingin Herttoniemessä ja valmistetaan Heinävedellä Itä-Suomessa. Tuotekehityksen merkitys on vuosien varrella kasvanut, ja sen tuloksena syntyneitä tuotesarjoja ovat tänään muun muassa XZ-hiustenhoitosarja, LV- ja Herbina-hygieniasarjat, Lasol- ja Korrek-autonhoitosarjat, Heti-puhdistustuotteet kuluttajille ja ammattilaisille sekä  Desinfektol- ja LV-desinfektioaineet, Tummeli sekä Oxygenol-suuhygieniasarja. Heinävedellä valmistetaan myös Rajamäen väkiviinaetikat sekä raikastusjuomat. Myös Ainu-tuotesarjan saippuat ja voiteet näkevät päivänvalon Heinävedellä. Bernerin GreenCare-tuotteet valmistetaan sopimusvalmistuksena Suomessa ja Keski-Euroopassa.
Maahantuonti

Berner omistaa Nokian Jalkineet- ja Hai-tuotemerkit, jotka valmistetaan Euroopassa ja Aasiassa. Omien kuluttajabrändien lisäksi Berner maahantuo muun muassa  Kikkoman-brändin tuotteita. Kosmetiikassa Bernerin maahantuomia brändejä ovat Clarins, Sensai, IsaDora, Mavala, Nuxe sekä Bronx Colors. Berner toimii myös muun muassa sairaala- ja laboratoriotarvikkeiden, eläinlääkintätarvikkeiden ja kasvinsuojelun tuotealueilla. Bernerin kasvinsuojelu- ja puutarhanhoito-osasto edustaa golfkenttien ja muiden urheilunurmikoiden hoitoaineita. Tuotemerkkejä ovat Cooper, GreenCare ja Free. Berner tuo lisäksi maahan ammattisiivouksen ja kiinteistöhuollon koneita ja kemikaaleja, trukkeja ja kasvinsuojeluaineita.
Suomen toimipaikat

Berner Oy:n pääkonttori sijaitsee Herttoniemessä, Helsingissä. Yhtiöllä on omat tehtaat Heinävedellä. Heinäveden tehtaalla valmistetaan omia päivittäishygienia- ja kosmetiikkatuotteita, Rajamäen etikoita, pesu- ja puhdistusaineita sekä kodin -ja puutarhan torjunta-aineita. Tehtailla on myös alihankintavalmistusta. Omien tuotemerkkien tuotekehitys ja tehtaiden keskitetty ostotoiminta sijaitsee Helsingin Herttoniemessä. Yhtiön logistiikkakeskus sijaitsee Vantaan Viinikkalassa.